23. schôdza NR SR - 5.deň - B. popoludní
Dátum: 2024-12-02
Poslanec: Plaváková, Lucia (PS)
Druh vystúpenia: Vystúpenie v rozprave

69. Ďakujem veľmi pekne za slovo. Ešte raz, ako som uviedla v mojom úvodnom slove, cieľom nášho návrhu je zabezpečiť možnosť dvoch dní voľna pri spontánnom potrate alebo narodení mŕtveho plodu pre ženu, ktorá si tým prešla, a osobu, s ktorou je v partnerskom alebo v inom obdobnom rodinnom vzťahu. Tento návrh zákona sme už raz predkladali, už sme ho mali na prerokovaní pléna parlamentu, žiaľ, nezískal dostatočnú podporu, ale ženy, ktoré zažívajú spontánny potrat, ich množstvo pribúda každým dňom. Každým dňom si niekoľko žien touto traumatizujúcou situáciou prejde, a preto považujeme za dôležité, aby sme tento návrh skúsili teda prerokovať opätovne a možno získa väčšiu podporu aj teda zo strany koalície. Ženy, ktoré sa dostanú do zložitej a traumatizujúcej situácie, potrebujú mať čas spracovať následky spontánneho potratu či narodenia mŕtveho plodu a my naším návrhom chceme prispieť k minimalizácii negatívnych dopadov na reprodukčné a duševné zdravie žien, ale aj rozhodnutia týkajúce sa ich ďalšieho tehotenstva. Situácia na Slovensku, ak by som mohla priblížiť dáta, vyzerá takto. V roku 2023 bolo podľa Národného centra zdravotníckych informácií u žien s trvalým pobytom na Slovensku hlásených 5 077 spontánnych potratov. Najviac týchto potratov pripadalo na ženy vo veku 25 až 29 rokov. Ďalšou skupinou sú potom ženy 30 až 34 rokov, a teda ide väčšinou o pracujúce ženy, teda vo veku produktívnom. Takmer 41 % spontánnych potratov bolo pritom hlásených u bezdetných žien a spontánne potraty žien s jedným dieťaťom predstavovali 31,6 % z týchto potratov. Ak sa od ženy očakáva, že sa po potrate vráti okamžite do práce skôr, ako sa jej telo a myseľ budú môcť zotaviť z tejto straty, je vysoko pravdepodobné, že to predĺži negatívne účinky na jej zdravie, ale aj na rozhodnutie znovu sa pokúsiť otehotnieť. Pri tejto téme sa objavujú aj otázky a teda spôsob, ako my navrhujeme tú úpravu, že aké to bude mať ekonomické dopady, lebo teda sú to ďalšie dva dni voľna. Takže my sme to prepočítavali a môžem vám teda uviesť, že hodnota vymeškaných dní za rok vypočítaných na základe priemernej celkovej ceny v slovenskom hospodárstve predstavuje 196-tisíc eur za verejný sektor a 643-tisíc eur za súkromný sektor, čo vychádza zhruba na 32 centov na zamestnanca na rok. Naozaj je to úplne zanedbateľná suma. Spontánne potraty vyvolávajú u žien celú škálu emócií, ako priblížila psychologička Lucia Záhorcová, ktorá sa vo svojej praxi zaoberá najmä témami smútenia a odpustenia, môžu byť v podstate akékoľvek, čokoľvek, čo sa objaví, je v poriadku. Typický býva hlboký smútok v dôsledku významnej osobnej straty, ale aj pocity prázdnoty, bezmocnosti, závisti, osamelosti či úzkosti. Žena často cíti aj pocity viny, prípadne hnev, či už na seba, na okolie, zdravotníckych pracovníkov alebo na život všeobecne, na vyššiu moc, či na Boha, v závislosti od toho, v čo verí. Odkedy sa tejto téme venujem, písali mi naozaj mnohé ženy, lebo sa tomu venujem už niekoľko rokov, a za všetky spomeniem jednu reakciu: „Ja som si v 2019 prešla zamĺknutým potratom, ktorý si vyžadoval aj hospitalizáciu. Keď ma prepustili z nemocnice, doktorka mi nechcela dať PN s vychádzkami. Keď som si mala prestaviť, že budem v takom psychickom rozpoložení medzi štyrmi stenami v byte, kde som sa ešte pár dní dozadu fotila s tabuľkou, v ktorom som týždni tehotenstva, myslela som, že sa zbláznim. Potrebovala som sa ísť niekam nadýchnuť. Takže mi neostávalo nič iné, len si zobrať dovolenku v práci. Našťastie, zamestnávateľ bol zhovievavý. Mala som v tom čase zastupovať kolegyne na dovolenke, umožnil mi čerpať neplánovane pár dní. Veľmi podporujem váš návrh aj s tým voľnom pre blízku osobu, partnera alebo inú blízku osobu, lebo sama som v tom čase tiež nemohla byť. Aj mne by boli tieto dva dni voľna pomohli. Poznám aj ženy, ktoré to zistili a vrátili sa v ten deň späť do práce, ak nebol potrebný zákrok. Neviem si to ani predstaviť. Ďakujeme, že myslíte aj na tieto prípady, nie je ich málo." Viac už podľa mňa povedať netreba. Prosím vás o podporu nášho návrhu. Ďakujem.